b'\n_START_ARTICLE_\nBrinovka\n_START_SECTION_\nOpis\n_START_PARAGRAPH_\nBrinovka ima \xc4\x8dokato telo, dolgo od 22 do 27\xc2\xa0cm, sivo glavo, hrbet in trtico, medtem ko so ple\xc4\x8da in zgornja stran kril rde\xc4\x8derjave barve. Trebuh je umazano bele barve, prsi pa so okraste, posute s \xc4\x8drnimi pegami. Po bokih ima \xc4\x8drna peresa s svetlo rjavim robom. Kljun je okraste barve s \xc4\x8drno konico. Spodnja stran peruti je \xc4\x8drno bela, rep pa je dolg. Brinovka ima povpre\xc4\x8dno 14,5\xc2\xa0cm dolga krila, stopala pa merijo okoli 3,5\xc2\xa0cm. Brinovka je aktivna podnevi, gre pa za dru\xc5\xbeabno ptico, ki se najbolje po\xc4\x8duti v skupinah. V toplem delu leta se hrani prete\xc5\xbeno z li\xc4\x8dinkami in z \xc5\xbeu\xc5\xbeelkami, pa tudi z de\xc5\xbeevniki in ostalimi nevreten\xc4\x8darji. Jeseni in pozimi se hrani s plodovi jerebike in \xc4\x8drnega trna, pa tudi z drugim sadjem in jagodi\xc4\x8djem._NEWLINE_Seli se le iz najbolj hladnih predelov na severu, in je zato v Sloveniji veliko pogostej\xc5\xa1a v zimskem \xc4\x8dasu. Pozimi je tako eden najpogostej\xc5\xa1ih predstavnikov drozgov pri nas. Pozimi se najpogosteje zadr\xc5\xbeujejo na travnatih povr\xc5\xa1inah in poljih, pa tudi po grmovju. Gnezdi v manj\xc5\xa1ih kolonijah, ki mladi\xc4\x8dem zagotavljajo varnost. Gnezda gradijo iz vej tik ob deblu visoko v drevesnih kro\xc5\xa1njah._NEWLINE_Ogla\xc5\xa1a se z zna\xc4\x8dilnim "tsak tsak".'